Conveni de col·laboració entre l’Ajuntamet de Solsona i Manresa Teatre Musical Factoria Arts Escèniques per a la programació de teatre musical a Solsona

Solsona, 29 de setembre de 2016

Reunits

D’una banda, David Rodríguez i González, alcalde de l’Ajuntament de Solsona, actuant en el seu nom i representació, amb domicili al carrer del Castell, 20, de la ciutat de Solsona i amb CIF núm. P2525700G.

I, de l’altra, Pablo Testa Grosbaum, director de Manresa Teatre Musical Factoria Aats Escèniques, actuant en el seu nom i representació, amb seu social al carrer del Bruc, 14, de la ciutat de Manresa i amb CIF núm. B66413071.
Exposen

I. Que l’Ajuntament de Solsona (en endavant, l’Ajuntament), a través de la regidoria de Cultura, té cura de la dinamització de la vida cultural de la ciutat i de garantir un calendari estable en el decurs de l’any, procurant donar una oferta en què es recullin les més diverses formes de manifestació cultural.

II. Que el teatre musical constitueix una de les manifestacions culturals que l’Ajuntament vol oferir a Solsona amb caràcter estable.

III. Que Manresa Teatre Musical Factoria Arts Escèniques (en endavant, Manresa Teatre Musical) és una entitat creada l’any 2012 que té com a objectiu la formació en art musical i que, per garantir aquest objectiu, vol potenciar l’expressivitat i la desinhibició dels seus alumnes i acostumar-los a la presència de públic.

IV. Que, per acostumar els seus alumnes a la presència de públic, Manresa Teatre Musical realitza representacions públiques dels espectacles amb els que prepara les activitats didàctiques, algunes de les quals s’han programat a Solsona entre els anys 2012 i 2015.

V. Que l’Ajuntament és conscient de l’elevat nivell que assoleixen les representacions de Manresa Teatre Musical i entén que la representació a Solsona dels espectacles esmentats al punt anterior ha de ser un bon mitjà per incrementar l’oferta cultural a la ciutat.

VI. Que és voluntat d’ambdues parts la de signar un conveni de col·laboració que reguli les condicions en què es podran realitzar les actuacions de Manresa Teatre Musical en equipaments solsonins de titularitat municipal.

Per tot això, les parts

Acorden

Primer. Manresa Teatre Musical programarà a Solsona un espectacle anual, amb un mínim de dues representacions, així com una activitat pedagògica adreçada a tots els públics.

Segon. La data de la representació es consensuarà per ambdues parts, en funció del calendari d’activitats previstes a la ciutat i de la disponibilitat dels equipaments municipals.

Tercer. L’espectacle es programarà, preferentment, al Teatre Comarcal de Solsona, tret del cas que, per les característiques especials del mateix, sigui aconsellable un altre espai (ja sigui tancat, ja sigui a l’aire lliure). En tot cas, l’elecció es farà de comú acord per part les parts signatàries del conveni.

Quart. Previ pagament de la taxa corresponent, l’Ajuntament cedirà la instal·lació en què es programi la representació per al dia de la mateixa, així com per als dies previs i posteriors necessaris per al muntatge i desmuntatge de l’espectacle.

Igualment, l’Ajuntament posarà a disposició de Manresa Teatre Musical el tècnic de la sala o espai en qüestió.

Cinquè. La gestió i el resultat econòmic de les representacions anirà a càrrec de Manresa Teatre Musical. No obstant això, l’Ajuntament col·laborarà en la venda anticipada de les entrades possibilitant que aquesta es faci a l’Oficina de Turisme (o a l’Oficina d’Atenció Ciutadana).

Sisè. Una vegada efectuada la representació, representants de la regidoria de Cultura i de Manresa Teatre Musical faran balanç del resultat econòmic de la mateixa. En el cas que el resultat sigui negatiu, i per tal que Manresa Teatre Musical no hagi d’assumir en solitari el risc econòmic, l’Ajuntament col·laborarà amb l’exempció, amb caràcter extraordinari, de la taxa prevista a l’acord quart.

Setè. L’Ajuntament col·laborarà en la difusió de l’activitat i, en el cas que aquesta es programi en dates properes a celebracions de les quals s’editin programa oficial d’actes (Corpus, Festa Major o Nadal), figurarà als mateixos.

Vuitè. Manresa Teatre Musical, està obligat a contractar l’assegurança de responsabilitat civil suficient per tots els integrants del seu espectacle.

Novè. En el cas que Manresa Teatre Musical plantegi la possibilitat de representar un segon espectacle el mateix any, les condicions seran les mateixes que es preveuen al present conveni.

Desè. El conveni que avui se signa tindrà una validesa de dos anys, prorrogables any a  any fins un màxim de dos ays més.

Onzè. En cas que es presentin controvèrsies en la interpretació del conveni, aquestes hauran de ser dirimides davant els tribunals de justícia competents.

I, perquè així consti, les parts signen el present conveni per duplicat i a un sol efecte en la data i lloc indicats a l’encapçalament.
